Tunnel Stafelter
Den Tunnel Stafelter ass en Autobunnstunnel op der lëtzebuergescher Autobunn A7 deen ënner engem Deel vum Gréngewald erduerch geet. Säin Numm huet e vum Stafelter, deem héchste Punkt iwwer sengem Tracé.

E besteet aus zwéi Réier mat enger Längt vu jee 1.850 Meter, déi an enger Déift tëscht 3 m an 20 m haaptsächlech an de Lëtzebuerger Sandstee gegruewe sinn.

Dee südlechen Agank ass um hallwe Wee tëscht dem Waldhaff an der Brennerei, nieft der N11, deen nërdlechen am Mägrond um Plateau vum Heeschdrëferbierg. Op enger Längt vu 700 m, tëscht dem Stafelter an dem Lieu-dit Doudeg Fra, leeft den Tracé, deen déi ganzen Zäit riicht aus geet, genee ënner dem CR126.

Den 18. Februar 2009 hunn d'Aarbechten um Tunnel ugefaangen. Den 22. Abrëll 2010 war den Duerchstéch vum Süd-Nord-Rouer, dee vum Nord-Süd-Rouer war ee Mount duerno.

Och wann d'Aarbechten um Tunnel schonn éischter fäerdeg waren, goung en awer eréischt den 23. September 2015, zesumme mam Tunnel Grouft an dem leschten Deelstéck vun der Nordstrooss op. D'Baukäschte vum Tunnel, ouni d'Sécherheetsariichtungen, leie bei ronn 100 Mio. Euro.

Biller

Kuckt och 
 Lëscht vun de Stroossentunnellen zu Lëtzebuerg

Um Spaweck 

 Broschür Tunnel Stafelter - Percement, Ministère du Développement durable et des Infrastructures, 2010
 Affiche Tunnel Stafelter - Das Rohrschirmsystem, Ministère du Développement durable et des Infrastructures, 2011
 Tunnel Stafelter op der Websäit vun de Ponts et Chaussées

Stafelter
Tunnel Stafelter
Gemeng Steesel
Gemeng Nidderaanwen